Az Európai Parlament, az Európai Unió Tanácsa és az Európai Bizottság együttes nyilatkozata

Az EU 2023. és 2024. évi jogalkotási prioritásai

(2022/C 491/01)

Az Unió eltökéltségét és cselekvőképességét próbára teszi Oroszország Ukrajnával szemben provokáció nélkül indított, brutális agressziója, amelyet a megdöbbentő erőszak jellemez, és amellyel kapcsolatban gyűlnek a háborús bűncselekményekre vonatkozó bizonyítékok. Az Oroszország általi támadásnak a régóta magától értetődőnek vett életmódunkra gyakorolt tovagyűrűző hatásai közé tartozik, hogy ma polgáraink kevésbé stabilnak érzékelik a helyzetüket, a biztonságérzetük megrendült és kevésbé bíznak a jövőben. Oroszországnak az Unió meggyengítésére és megosztására irányuló erőfeszítései ellenére továbbra is egységesen, határozottan és mélyen elkötelezetten támogatjuk Ukrajnát és az ukrán népet. Erőfeszítéseink magukban fogják foglalni a katonai és a humanitárius segítségnyújtást, a politikai és a pénzügyi támogatást, valamint azt, hogy az átmeneti védelmi mechanizmus keretében biztosítsuk az EU-ban az ukránok folyamatos hozzáférését a munkahelyekhez, a lakhatáshoz, az oktatáshoz, a képzéshez és az egészségügyi ellátáshoz. Emellett elő fogjuk segíteni Ukrajna hozzáférését az egységes piachoz és az ingyenes barangolás térségéhez, valamint támogatni fogjuk Ukrajna rehabilitációját és újjáépítését. A gazdasági nyomás fenntartása és Oroszország katonai képességeinek aláásása érdekében biztosítani fogjuk az Oroszországgal szembeni szankciók hatékony és folyamatos végrehajtását is. Támogatni fogjuk Ukrajnát és a Nemzetközi Büntetőbíróságot az esetleges háborús bűncselekmények dokumentálása és büntetőeljárás alá vonása terén, és fel fogjuk tárni a teljes elszámoltathatóság biztosításának lehetőségeit. Ennek az agressziónak a következményei nemcsak a közvetlen szomszédságunkban érezhetők, mivel nagyszámú ember kényszerült elhagyni a lakóhelyét, hanem világszerte is, hiszen drámai mértékben megnőtt az élelmiszer-ellátás bizonytalansága.

Éppen akkor, amikor elkezdtünk kilábalni a világjárványból, és radikális átalakuláson megyünk keresztül az egyéb komoly kihívások – például az éghajlati és a természeti válságok – leküzdése érdekében, polgáraink egyre emelkedő villamosenergia-árakkal és növekvő inflációval szembesülnek. Elkötelezettek vagyunk amellett, hogy közös uniós megoldásokat találjunk a polgáraink és vállalkozásaink megélhetési költségeivel kapcsolatos válság kezelésére, amelyet az ukrajnai háború tovább súlyosbított. A REPowerEU terv nyomán az EU az alternatív energiaforrások, a megtakarítások és a tárolás ösztönzése révén gyorsan csökkentette az orosz energiaimporttól való függőségét. Közös piaci erőnk kihasználása, az energiaágazat kettős átállásának felgyorsítása és a villamosenergia-piac szerkezetének reformja strukturális megoldásokat fog biztosítani számunkra.

Ezzel összefüggésben hangsúlyos prioritást jelent a többéves pénzügyi keret fenntarthatóságának biztosítása az új geopolitikai és gazdasági helyzetben. Törekedni fogunk arra is, hogy elegendő új saját forrást vezessünk be.

Üdvözöljük az Európa jövőjéről szóló konferencia eredményeit (1), amely inspiráló és sikeres kísérletnek bizonyult a deliberatív demokrácia terén. A polgárok elvárásainak való megfelelés érdekében az intézmények saját hatáskörükön belül továbbra is biztosítják majd a konferencia keretében tett ajánlások gyors és hatékony utánkövetését. A Bizottság 2023. évi munkaprogramjában a konferencia számos javaslata tükröződik, és együttesen kötelezettséget vállalunk arra, hogy ezeknek kiemelt figyelmet fogunk szentelni.

Ezzel az együttes nyilatkozattal felhívjuk a figyelmet azokra a kulcsfontosságú jogalkotási javaslatokra (2), amelyeknek elfogadása érdekében a három intézmény minden tőle telhetőt megtesz. E prioritások megvalósítása még nagyobb jelentőséget kap a 2024. évi európai választásokra tekintettel, amikor is a polgárok értékelni fogják, hogy az EU hogyan reagált a jelenlegi kihívásokra. Ez egyaránt vonatkozik a társjogalkotók által már most is tárgyalt javaslatokra, és azokra is, amelyeket az Európai Bizottság 2023 végéig terjeszt majd elő. A három intézmény megállapodik abban, hogy 2023-ban és a parlamenti ciklus végéig 2024-ben kiemelt prioritásként kezelik a következő szakpolitikai célkitűzéseket:

1. Annak érdekében, hogy a kedvezőtlen geopolitikai körülmények ellenére 2050-re megvalósítsuk a klímasemlegességet célul kitűző európai zöld megállapodást, azon fogunk munkálkodni, hogy felgyorsítsuk a zöld és igazságos átállást, illetve átmenetet, amelyek kulcsfontosságú elemei az energiabiztonsággal és a magas energiaárakkal, valamint az élelmezésbiztonsági aggályokkal kapcsolatos megoldásnak. Intézkedni fogunk, hogy mielőbb lezárjuk az „Irány az 55 %!” intézkedéscsomaggal kapcsolatos munkát a 2030-ra kitűzött csökkentési célértékek elérése érdekében, és ezzel összefüggésben fokozottan törekszünk majd a REPowerEU azon célkitűzéseinek megvalósítására, hogy fokozatosan megszüntessük az orosz fosszilis tüzelőanyagoktól való függőséget, és előmozdítsuk a megújuló energiát Európában. Prioritásként kezeljük majd az uniós villamosenergia-piac átalakítását, az uniós hidrogénpiac beindítását és a megújuló energiaforrások gyorsabb bevezetését. Figyelmet fogunk fordítani a biológiai sokféleség helyreállítására és védelmére, a talaj egészségére, a víz-, a levegő- és a mikroműanyag-szennyezés visszaszorítására, valamint a környezeti bűnözés elleni küzdelemre. A körforgásos gazdaság kialakítása érdekében törekedni fogunk a javításhoz való jog érvényesítésére, a fenntartható terméktervezésre, a csomagolási hulladék kezelésére és annak biztosítására, hogy a fogyasztók megfelelő tájékoztatást kapjanak a környezetbarát jellegre vonatkozó állításokról. További éghajlat-politikai intézkedéseket fogunk hozni, különös tekintettel a közlekedésből származó kibocsátásokra és környezetszennyezésre, az árufuvarozás környezetbarátabbá tételére, valamint a szén-dioxid-eltávolítási tanúsítványra. Prioritásként kezeljük majd a hulladéknak és környezeti hatásainak a csökkentését.

2. A digitális átállás megvalósítása és az EU rezilienciájának fokozása érdekében arra fogunk összpontosítani, hogy csökkentsük az erőforrás-felhasználást, valamint a környezeti és éghajlati hatásokat, fokozzuk Európa vezető szerepét az úttörő technológiák terén, növeljük az ellátásbiztonságunkat, a versenyképességünket és a rezilienciánkat, támogassuk a releváns digitális készségeket, és emberközpontú megközelítést alkalmazzunk. Figyelmünket elsősorban a mesterséges intelligenciára, az adatokhoz való hozzáférésre és azok felhasználására, a kiberrezilienciára és a kiberbiztonságra, valamint a védelmi iparunk megerősítésére vonatkozó, függőben lévő javaslatokra fordítjuk majd. A kettős átálláshoz szükséges megfelelő és diverzifikált ellátás biztosítása érdekében prioritásként kezeljük majd a kritikus fontosságú nyersanyagokkal és ritkaföldfémekkel, valamint a félvezetőkkel kapcsolatos intézkedéseket. Az innovatív technológiák ösztönzése érdekében lépéseket fogunk tenni a hyperloop szabályozási kerete, az új rádióspektrum-politikai program és a világűrbe telepített kommunikáció terén. Lépéseket fogunk tenni a közös európai mobilitási adattérrel kapcsolatban is. Többek között az egységes piaci szükséghelyzeti eszköz kidolgozásával és a platformalapú munkavégzés feltételeinek javításával meg fogjuk erősíteni az egységes piacot, amely az egyik legfontosabb értékünk. Törekedni fogunk továbbá új, hatékony szabadalmi szabályok kialakítására, és a nehéz időkben támogatni fogjuk a kkv-kat, egyebek mellett a késedelmes fizetésekre vonatkozó felülvizsgált szabályok révén.

3. Az emberközpontú gazdaságot illetően fokozni fogjuk a versenyképesség javítására, a növekedés biztosítására és az európai polgárok foglalkoztatási lehetőségeinek megteremtésére irányuló erőfeszítéseket. Különösen a fiatalokra és a megfelelő készségek fejlesztésére fogunk összpontosítani. Fel fogjuk számolni a kisvállalkozásainkat hátráltató akadályokat és terheket. Lépéseket fogunk tenni a kkv-segélycsomag előterjesztése, valamint a vállalkozások támogatása és tehermentesítése érdekében, például a tőkéhez és az adatokhoz való könnyebb hozzáférés, a gyors és innovatív fizetési megoldások, valamint a fizetésképtelenségre vonatkozó szabályok egyszerűsítése révén. Továbbra is prioritásként kezeljük a szociális jogok európai pillérének és a portói csúcstalálkozó nyilatkozatának végrehajtását, és további intézkedéseket hozunk annak biztosítása érdekében, hogy a szociális dimenziót valamennyi fellépésünk során figyelembe vegyük, ideértve a lecsatlakozáshoz való jogot és a nemek közötti bérszakadék megszüntetését is. Törekedni fogunk arra, hogy a munkavállalói mobilitás támogatása érdekében gyors megállapodás szülessen a szociális biztonsági rendszerek koordinálásáról, valamint a betétbiztosításról, a fenntartható vállalatirányításról, a pénzmosás elleni küzdelemről és a kényszermunkával előállított termékek betiltásáról. Kellő figyelmet fogunk fordítani az EU gazdasági kormányzásának felülvizsgálatára, biztosítandó, hogy annak működése az EU és a tagállamok gazdaságainak támogatását szolgálja, továbbá törekedni fogunk a tőkepiacok és az euró – és ezen belül a digitális euró – szerepének megerősítésére, valamint a bankunió kiteljesítésére. Törekedni fogunk arra, hogy eredményeket érjünk el a globális adóreform terén. A fenntartható fejlődés globális támogatása érdekében azon fogunk munkálkodni, hogy gyors megállapodás szülessen az általános vámkedvezmény-rendszerről és a megreformált vámkódexről.

4. Európa globális szerepének erősítéséhez meg kell mutatnunk, hogy töretlenül támogatjuk Ukrajnát, és határozottan kiállunk alapelveink, vagyis a multilateralizmus és a szabályokon alapuló rend, valamint a fejlesztés és a humanitárius segítségnyújtás iránti elkötelezettségünk mellett. A stratégiai iránytűvel összhangban tovább fogunk dolgozni azon, hogy megerősítsük közös védelmi és biztonsági képességeinket és rezilienciánkat, többek között a külföldi információmanipulációval és beavatkozással szemben. Lépéseket fogunk tenni annak érdekében, hogy létrehozzuk a korrupció elleni küzdelmet szolgáló keret eszköztárát. Folytatjuk együttműködésünket a nyugat-balkáni tagjelölt országokkal, valamint Ukrajnával, a Moldovai Köztársasággal és Grúziával, tekintettel ezen országok jövőbeli uniós csatlakozására. Az EU rezilienciájának megerősítése és ellátási láncaink diverzifikálása érdekében szorgalmazni fogjuk a kereskedelmi megállapodások teljes körű megerősítését, valamint fokozni fogjuk együttműködésünket a hasonlóan gondolkodó partnerekkel és szövetségesekkel.

5. Az európai életmód előmozdítása érdekében abszolút prioritásként kezeljük majd, hogy a migrációs és menekültügyi paktumra vonatkozó közös ütemterv alapján még a jogalkotási ciklus vége előtt befejezzük a migrációs és menekültügyi jogszabályi keret reformját. Törekedni fogunk továbbá arra is, hogy gyors eredményeket érjünk el a legális migrációról szóló csomag és a felülvizsgált Schengeni határellenőrzési kódex terén. A készségek javasolt európai évének részeként arra törekszünk, hogy prioritásként kezeljük a harmadik országbeli képesítések elismeréséről szóló, küszöbön álló javaslatot, valamint az EU-n belüli tanulási mobilitás támogatását. Lépéseket fogunk tenni annak érdekében, hogy befejezzük a vízumeljárások és az úti okmányok digitalizálásával, a nemzeti bűnüldöző hatóságok közötti információcserével, az emberkereskedelem elleni intézkedésekkel, az előzetes utasinformációk közlésére vonatkozó kötelezettséggel, a bűncselekményekből származó jövedelmek befagyasztásával és elkobzásával, valamint a gyermekek szexuális bántalmazása elleni küzdelemmel kapcsolatos munkát. Az európai egészségügyi unió kiépítésének folytatása érdekében elsőbbséget fog élvezni az európai egészségügyi adattér gyors elfogadása és megvalósítása. Különös figyelmet fogunk fordítani a mentális egészség és a rákmegelőzés kérdésének kezelésére is.

6. Demokráciánknak és értékeinknek a példátlan fenyegetésekkel szembeni védelme érdekében minden rendelkezésünkre álló eszközt fel fogunk használni a jogállamiság, az egyenlőség és a megkülönböztetésmentesség, valamint a tömegtájékoztatás szabadságának és sokszínűségének az Unión belüli megerősítésére és védelmére. A politikai hirdetések átláthatóságával és célzásával, az európai politikai pártok és alapítványok jogállásával és finanszírozásával, valamint a mobilis európaiak választójogával kapcsolatos munkát szeretnénk gyorsan, a következő európai parlamenti választások előtt időben lezárni. Különös figyelmet fogunk fordítani azokra a további kezdeményezésekre, amelyek célja a demokratikus reziliencia belülről történő megerősítése, valamint demokratikus rendszerünknek a külső érdekektől, a dezinformációtól és a külföldi beavatkozástól való védelme, emellett a korrupcióellenes jogszabályi keretünket is meg fogjuk erősíteni. Elsőbbséget fogunk biztosítani a bérek átláthatóságának, valamint a nőkkel szembeni erőszak és a kapcsolati erőszak elleni küzdelemnek. Fellépünk majd a fogyatékossággal élő személyek jogainak védelme és a nemzedékek közötti szolidaritás előmozdítása érdekében.

Emellett a rendes jogalkotási eljárás hatálya alá tartozó munkán túl kinyilvánítjuk elkötelezettségünket az iránt, hogy:

— továbbra is kiálljunk Ukrajna mellett, és kezeljük az orosz agresszió polgárainkra és vállalkozásainkra gyakorolt hatását,

— folytassuk a nemzeti helyreállítási és rezilienciaépítési tervek végrehajtását,

— mivel 2023-ban ünnepeljük az egységes piac fennállásának 30. évfordulóját, együttműködjünk az egységes piacnak az akadályok felszámolásával és a hiányosságok megszüntetésével – különösen a szolgáltatási ágazatban – történő elmélyítése érdekében, hogy teljes mértékben kiaknázhassuk annak erejét,

— a készségek európai évével összefüggésben népszerűsítsük Európát mint a szakképzett munkavállalók számára vonzó helyszínt, valamint elősegítsük a szakképzett munkaerő és a gyakornokok Unión belüli mobilitását,

— felgyorsítsuk az ENSZ 2030-ig tartó időszakra vonatkozó fenntartható fejlődési menetrendjének végrehajtását,

— ambiciózusabb célokat és fokozott globális szintű fellépést szorgalmazzunk az egymással összefüggő éghajlati és biodiverzitási válság kezelése érdekében,

— egyebek mellett a Global Gateway stratégia révén megerősítsük a globális partnerekkel való diplomáciai kapcsolatainkat, ugyanakkor előmozdítsuk a magas szintű környezetvédelmi, egészségügyi, szociális és emberi jogi normákat,

— hiteles európai perspektívát biztosítsunk Ukrajna, a Moldovai Köztársaság és Grúzia, továbbá a Nyugat-Balkán számára, és fenntartsuk a keleti partnerségnek és a déli szomszédságnak nyújtott támogatásunkat,

— prioritásként kezeljük kereskedelmi megállapodások kötését a hasonlóan gondolkodó partnerekkel, új lendületet adjunk a Latin-Amerikával és a Karib-térséggel fenntartott kapcsolatokat, és megszilárdítsuk megújított partnerségünket Afrikával,

— a biztonsági unióra vonatkozó, 2020–2025-re szóló stratégiát folytatva kezeljük a transznacionális szervezett bűnözés és a terrorista szervezetek jelentette fenyegetéseket.

Az Európai Parlament, a Tanács és az Európai Bizottság elnökeként intézményeink nevében vállaljuk, hogy 2023-ban és 2024-ben e közös prioritásokon fogunk munkálkodni a kölcsönös bizalom és tisztelet alapelvének megfelelően és az együttműködés szellemében. Európa jövője gyors alkalmazkodóképességében, állhatatosságában és egységében rejlik.

Együtt fogunk működni a hatályos jogszabályok megfelelő végrehajtásának és érvényesítésének biztosítása érdekében is, és szorosan nyomon fogjuk követni ezen együttes nyilatkozat időben történő és hatékony végrehajtását.

Съставено в Брюксел на петнадесети декември две хиляди двадесет и втора година. Hecho en Bruselas, el quince de diciembre de dos mil veintidós. V Bruselu dne patnáctého prosince dva tisíce dvacet dva. Udfærdiget i Bruxelles den femtende december to tusind og toogtyve. Geschehen zu Brüssel am fünfzehnten Dezember zweitausendzweiundzwanzig. Kahe tuhande kahekümne teise aasta detsembrikuu viieteistkümnendal päeval Brüsselis. Έγινε στις Βρυξέλλες, στις δέκα πέντε Δεκεμβρίου δύο χιλιάδες είκοσι δύο. Done at Brussels on the fifteenth day of December in the year two thousand and twenty two. Fait à Bruxelles, le quinze décembre deux mille vingt-deux. Arna dhéanamh sa Bhruiséil, an cúigiú lá déag de mhí na Nollag sa bhliain dhá mhíle fiche a dó. Sastavljeno u Bruxellesu petnaestog prosinca godine dvije tisuće dvadeset druge. Fatto a Bruxelles, addì quindici dicembre duemilaventidue. Briselē, divi tūkstoši divdesmit otrā gada piecpadsmitajā decembrī. Priimta du tūkstančiai dvidešimt antrų metų gruodžio penkioliktą dieną Briuselyje. Kelt Brüsszelben, a kétezer-huszonkettedik év december havának tizenötödik napján. Magħmul fi Brussell, fil-ħmistax-il jum ta’ Diċembru fis-sena elfejn u tnejn u għoxrin. Gedaan te Brussel, vijftien december tweeduizend tweeëntwintig. Sporządzono w Brukseli dnia piętnastego grudnia roku dwa tysiące dwudziestego drugiego. Feito em Bruxelas, em quinze de dezembro de dois mil e vinte e dois. Întocmit la Bruxelles la cincisprezece decembrie două mii douăzeci și doi. V Bruseli pätnásteho decembra dvetisícdvadsaťdva. V Bruslju, petnajstega decembra dva tisoč dvaindvajset. Tehty Brysselissä viidentenätoista päivänä joulukuuta vuonna kaksituhattakaksikymmentäkaksi. Som skedde i Bryssel den femtonde december år tjugohundratjugotvå.

(1) Konferencia Európa jövőjéről – Jelentés a végeredményről, amely itt érhető el: https://futureu.europa.eu/hu/pages/reporting.

(2) Rendes jogalkotási eljárás keretében.